Virallinen lehti nro C 109 , 01/05/1995 s. 0298



B4-0619, 0624, 0628, 0630 ja 0634/95 Päätöslauselma kumppanuussopimuksista uusien itsenäisten valtioiden kanssa Euroopan parlamentti, joka - ottaa huomioon Neuvostoliiton hajoamisen jälkeen syntyneistä uusista itsenäisistä valtioista antamansa aiemmat päätöslauselmat, - ottaa huomioon 16. maaliskuuta 1995 antamansa päätöslauselman ihmisoikeuksista Tsetseniassa ((Kyseisen istunnon pöytäkirja, II osa, 11 a kohta)) ja odottaa niiden jäseniensä raportteja, jotka vierailivat Tsetseniassa maaliskuussa 1995, sekä Kazakstanin valtuuskuntansa mietintöjä, A. ottaa huomioon, että Euroopan unioni päätti entisen Neuvostoliiton hajottua solmia kumppanuuteen ja yhteistyöhön perustuvat suhteet kaikkiin uusiin itsenäisiin valtioihin, B. huomauttaa, että Euroopan unioni on alusta lähtien antanut aktiivisesti poliittista ja taloudellista tukea entisen Neuvostoliiton valtioiden taloudellisille ja demokraattisille uudistuksille, C. muistuttaa, että se pitää ehdotettuihin kumppanuussopimuksiin sisältyviä demokratian, ihmisoikeuksien ja vähemmistöjen oikeuksien kunnioittamista koskevia lukuja erittäin tärkeinä, D. katsoo, että neuvosto ei vieläkään ole virallisesti kuullut parlamenttia näiden sopimusten osalta, E. pitää mielessään valtavan yhteiskunnallisen mullistuksen, joka liittyy uusien itsenäisten valtioiden muutosprosesseihin, ja on vakuuttunut, että yhteiskunnan vakaus on keskeisen tärkeä demokraattisen uudistusprosessin lujittamiselle, F. ottaa huomioon, että jo neuvottelu- ja ratifiointivaiheessa olemassa olevia EU:n välineitä on vahvistettava demokratian ja ihmisoikeuksien edistämiseksi, G. muistuttaa päätöksestään olla ratifioimatta Venäjän federaation kanssa solmittavaa kumppanuus- ja yhteistyösopimusta Tsetseniaan tunkeutumisen ja siitä seuranneen ihmisoikeusloukkausten jälkeen sekä neuvoston päätöksestä lykätä Venäjän federaation kanssa solmittavan väliaikaisen sopimuksen allekirjoittamista, H. huomauttaa, että Tsetseniassa taistellaan yhä, ihmisoikeusloukkaukset jatkuvat ja useat sadattuhannet ihmiset ovat joutuneet hakemaan turvaa Venäjän federaation naapuritasavalloista, I. huomauttaa, että Kazakstanin presidentti on hajoittanut maan korkeimman neuvoston perustuslakituomioistuimen maalis- ja huhtikuussa 1994 pidettyjen vaalien laillisuutta koskevan päätöksen seurauksena; huomauttaa myös, että suurin osa korkeimman neuvoston jäsenistä on asettanut tämän perustuslakituomioistuimen päätöksen ja sitä seuranneen korkeimman neuvoston hajoittamisen kyseenalaiseksi, J. huomauttaa, että Eurooppa-neuvoston epävirallisessa kokouksessa Carcassonnessa tehtiin useita ehdotuksia, joiden tarkoituksena oli laajentaa, tiivistää ja jäsentää vuoropuhelua unionin, Naton ja Venäjän federaation välillä, K. huomauttaa, että muissa entisen Neuvostoliiton valtioissa on vielä tehtävä huomattavia parannuksia demokratian saavuttamiseksi, 1. Vakuuttaa uudestaan tukevansa suhteiden lujittamista uusien itsenäisten valtioiden kanssa; nämä suhteet perustuvat kumppanuuteen ja yhteistyöhön, ja niiden avulla pyritään poliittisiin ja taloudellisiin uudistuksiin; 2. On ehdottomasti sitä mieltä, että demokratian, ihmisoikeuksien ja vähemmistöjen oikeuksien kunnioittaminen sekä vapaan lehdistön olemassaolo näissä maissa on edellytyksenä Euroopan unionin ja entisen Neuvostoliiton uusien itsenäisten valtioiden väliselle yhteistyölle; 3. Pyytää neuvostoa ja komissiota tehostamaan EU:n olemassa oleville välineille perustuvia tapoja ja keinoja, joiden avulla edistetään demokratian ja ihmisoikeuksien asiaa kaikissa uusissa itsenäisissä valtioissa esimerkiksi tutkija-, opiskelija- ja viranomaisvaihdolla sekä tukemalla tarkoituksenmukaisten hallituksista riippumattomien järjestöjen työtä; 4. On sitä mieltä, että Venäjän federaation kumppanuussopimuksen ratifiointi on liitettävä poliittiseen kehitykseen, joka johtaa ihmisoikeuksien ja demokratian kunnioittamiseen Tsetseniassa, ja siihen, että alueen konfliktiin on alettu tehokkaasti etsiä poliittista ja rauhanomaista ratkaisua; 5. On sitä mieltä, että Kazakstanin kumppanuussopimuksen ratifiointia on lykättävä, kunnes on pidetty uudet valtakunnalliset vaalit, joissa ei ilmene samoja puutteita kuin maalis-huhtikuussa 1994 pidetyissä; kiirehtii komissiota ja neuvostoa antamaan Kazakstanille tarvittavan tuen oikeudellisten puitteiden luomiseksi mahdollisimman pian, jotta voidaan toteuttaa perustuslakituomioistuimen ja korkeimman neuvoston vaatimusten mukaisesti parlamentaarinen demokratia; 6. Edellyttää, että neuvosto ja komissio aloittavat jäljellä olevien jo allekirjoitettujen kumppanuussopimusten ratifiointiprosessin korostaen, että demokratian, ihmisoikeuksien ja vähemmistöjen oikeuksien kunnioittamista koskevia lukuja on tulevaisuudessa sovellettava käytäntöön täysimääräisesti; 7. Kehottaa puhemiestään välittämään tämän päätöslauselman komissiolle, neuvostolle ja uusien itsenäisten valtioiden hallituksille ja parlamenteille.